《赠余鸿客》
清代·陈恭尹

蜀犬不识日，群吠声狺狺。越人贱章甫，不以易文身。

中原龙战二十载，万事反覆如朝昏。我行惊惧伏草莽，举国大笑为愚人。

何来年少金陵子，肯道相思满人耳。三年觅我二樵间，一夕逢君五羊市。

倾山倒海见胸臆，白日照耀肝肠里。羁贫无酒留君欢，对坐江楼饥不起。

是时积雨江上晴，丹枫乱落寒蝉鸣。长风驾浪作丘壑，蜃楼海市相峥嵘。

赵佗朽骨为黄土，陆贾诗书亦何补。朝台空有汉家名，浩叹今人不如古。

今人古人间容发，举足之分邈燕越。眼前得丧等烟云，身后是非悬日月。

怪君茂龄怀抱奇，严君风义兼能诗。曾窥一二每心折，安得天马无龙驹。

荒城气黑落日短，强为吾子停斯须。如君意气复何道，所愿故心终不渝。

作者简介：陈恭尹（1631 ～1700），字元孝，初号半峰，晚号独漉子，又号罗浮布衣，汉族，广东顺德县（今佛山顺德区）龙山乡人。著名抗清志士陈邦彦之子。清初诗人，与屈大均、梁佩兰同称岭南三大家。又工书法，时称清初广东第一隶书高手。有《独漉堂全集》，诗文各15卷，词1卷。